Selle eesmärgi saavutamiseks nõudis kuberner Oettingen en­dale pärast eesti talupoegade saatkonna esinemist Tsarskoje Seloos veel avaramaid teotsemisvõimalusi. Detsembri alul, kui tal veel puudusid üksikasjalisemad andmed  saatkonna märgukirja sisust, väljendas ta rõhutatult oma usalduslikus kirjas siseminister Valujevile nurinat, et kindralkuberneri kantselei peab tähtsaid talupoegade esinemisi enda teada ega informeeri teda õigel ajal. Nüüd palus v. Oettingen siseministrit kaasa mõjuda, et asjaaja­miskord mainitud kantseleis vajalikult muudetaks. Mitte väike pol­nud kuberneri pahameel ka Liivimaa prokuröri Schütze üle, kes oma vahelesegamistega talupoegade käärimisega ühenduses ole­vaid toimetusi pikale venitavat, mis  talurahva rahulolematuse-avaldusi aina soodustavat. Riiginõunik Schütze olevat "täiesti ebaso­biv subjekt" (durchaus unpassendes Subjekt) oma ameti jaoks ja tema eemaldamine sellelt kohalt olevat "ülimal määral soovitav".